CELEX: 62017TN0018
Language: da
Date: 2017-01-13 00:00:00
Title: Sag T-18/17: Sag anlagt den 13. januar 2017 — Den Tjekkiske Republik mod Kommissionen

6.3.2017   
            
            
               DA
            
            
               Den Europæiske Unions Tidende
            
            
               C 70/25
            
         Sag anlagt den 13. januar 2017 — Den Tjekkiske Republik mod Kommissionen
   (Sag T-18/17)
   (2017/C 070/35)
   Processprog: tjekkisk
   
      Parter
   
   
      Sagsøger: Den Tjekkiske Republik (ved M. Smolek og J. Vláčil, som befuldmægtigede)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens gennemførelsesforordning (EU) 2016/1867 af 20. oktober 2016 om ændring af bilaget til forordning (EF) nr. 3199/93 om gensidig anerkendelse af fremgangsmåderne for fuldstændig denaturering af alkohol med henblik på fritagelse for punktafgift annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1.
            
            
               Første anbringende om tilsidesættelse af artikel 13, stk. 2, TEU og artikel 27, stk. 3 og 4, i Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer. Med vedtagelsen af den omtvistede forordning har Kommissionen angiveligt blandet sig i de nationale tjekkiske forskrifter for fuldstændig denaturering af alkohol, selv om Den Tjekkiske Republik ikke har sendt nogen meddelelse til Kommissionen i henhold til artikel 27, stk. 3, i direktiv 92/83, og Kommissionen derimod gentagne gange meddelte, at den ikke var enig i denne tilgang. Det er dog i henhold til artikel 27, stk. 4, i direktiv 92/83 ikke tilladt at blande sig i en medlemsstats nationale forskrifter for fuldstændig denaturering af alkohol uden en underretning fra denne medlemsstat.
            
         
               2.
            
            
               Andet anbringende om tilsidesættelse af artikel 27, stk. 1, litra a), i direktiv 92/83, eftersom eurodenatureringsmiddel 1:1:1 ikke opfylder denne bestemmelses formål, for så vidt som den ikke giver tilstrækkelige garantier i kampen mod skattesvig. Eurodenatureringsmiddel 1:1:1 er en meget svag denatureringsblanding, og alkohol, der er fuldstændig denatureret med denne blanding, kan let misbruges til fremstilling af alkoholiske drikke.